การบริหารจัดการน้ำช่วงหน้าแล้งปีที่ผ่านมาเป็นไปตามแผนที่วางไว้ ลดผลกระทบภัยแล้งได้อย่างมีประสิทธิภาพ
นายธเนศร์ สมบูรณ์ ผู้อำนวยการสำนักบริหารจัดการน้ำและอุทกวิทยา กรมชลประทาน เปิดเผยว่า ในช่วงหน้าแล้งปีที่ผ่านมา กรมชลประทาน ได้บริหารจัดการน้ำอย่างบูรณาการให้เพียงพอ ทั่วถึงและเป็นธรรม ภายใต้สถานการณ์น้ำต้นทุนในแต่ละปี จนสามารถจัดสรรน้ำให้ประชาชนมีน้ำใช้อุปโภคบริโภคอย่างเพียงพอไม่ขาดแคลน โดยเฉพาะในพื้นที่ลุ่มน้ำเจ้าพระยา ที่ใช้น้ำจาก 4 เขื่อนหลัก รวมทั้งการบริหารจัดการน้ำตาม 9 มาตรการรองรับสถานการณ์ขาดแคลนน้ำหน้าแล้ง เมื่อสิ้นสุดฤดูแล้งพบว่าการใช้น้ำเป็นไปตามแผนที่วางไว้ ไม่พบปัญหาขาดแคลนน้ำกินน้ำใช้ในเขตพื้นที่ชลประทานลุ่มน้ำเจ้าพระยาแต่อย่างใด ด้านการเพาะปลูกพืชฤดูแล้ง โดยเฉพาะข้าวนาปรัง พบว่า พื้นที่ทำนาปรังกว่า 4 ล้านไร่ มีการเก็บเกี่ยวเกือบทั้งหมดแล้ว เฉพาะในพื้นที่จังหวัดพิษณุโลก ปัจจุบันมีการเก็บเกี่ยวผลผลิตครบทุกพื้นที่แล้วและไม่พบผลผลิตในพื้นที่ชลประทานได้รับความเสียหายจากภัยแล้งแต่อย่างใด ส่วนในช่วงฤดูฝนปีนี้ กรมชลประทานได้วางแผนบริหารจัดการน้ำตาม 13 มาตรการรับมือฤดูฝน วางแผนจัดสรรน้ำสามารถส่งน้ำให้กับพื้นที่ลุ่มต่ำที่ได้มีการปรับปฏิทินการเพาะปลูกข้าวนาปี 2565 เพื่อให้เก็บเกี่ยวแล้วเสร็จก่อนฤดูน้ำหลากจะมาถึง ด้านปัญหาวัชพืชในลำคลอง ที่เป็นต้นเหตุที่ทำให้น้ำเน่าเสีย และกีดขวางการไหลของน้ำ ส่งผลให้การระบายน้ำทำได้ยาก ถึงแม้ว่ากรมชลประทานจะได้รับการจัดสรรงบประมาณ เพื่อดำเนินการจัดเก็บวัชพืชและสิ่งกีดขวางทางน้ำเป็นประจำทุกปี แต่ก็ไม่สามารถจัดเก็บได้หมด เนื่องจากวัชพืชโดยเฉพาะผักตบชวามีการขยายและแพร่พันธุ์ได้เร็วมาก ปัจจุบันกรมชลประทานได้ดำเนินการตามมาตรการ หยุด เก็บ บ่อย เพื่อไม่ให้มีวัชพืชสะสมและขยายพันธุ์จนเป็นปัญหาสิ่งแวดล้อม หรืออุปสรรคต่อการบริหารจัดการน้ำ อย่างไรก็ตามการแก้ไขปัญหาดังกล่าวจะลุล่วงไปได้ จะต้องได้รับความร่วมมือจากทุกภาคส่วนบูรณาการร่วมกันในการกำจัดวัชพืชและสิ่งกีดขวางทางน้ำอย่างสม่ำเสมอ